Publication: Magyar Közlöny
Issue: MK-2003-92 (Year: 2003, Number: 92)
Era: 1990-2004
Section: Az állampolgári jogok országgyûlési biztosáról szóló 1993. évi LIX. törvény (a továbbiakban: Obtv.) 16. § (1)
Paragraph Index: 222

Az állampolgári jogok országgyûlési biztosáról szóló 1993. évi LIX. törvény (a továbbiakban: Obtv.) 16. § (1) bekezdése értelmében az országgyûlési biztos hatásköre a hatóságok, illetve közszolgáltatást végzõ szervek eljárására, ennek során hozott határozatára, illetve a hatóság intézkedésének elmulasztására terjed ki. Az Obtv. a 16. § (1) bekezdésében megjelölt szervtípusok közül mindössze a hatóság fogalmát értelmezte, és a biztosokra bízta annak eldöntését, hogy mely szerveket tekintenek közszolgáltatónak. A biztosok minden esetben közszolgáltatónak tekintették a hatóságnak nem minõsülõ, állami vagy önkormányzati feladatot ellátó szerveket, különösen azokat, amelyek esetében valamely szolgáltatást a kérelmezõ csak korlátozott számú, esetleg egyetlen szervtõl igényelhet. A 119/2001. (VI. 30.) Korm. rendelet 1. § értelmében „a hallgatói hitelrendszer célja, hogy minden fiatal számára esélyt teremtsen a felsõoktatásban való részvételre, függetlenül az egyén, illetve családja anyagi teherviselõ képességétõl, valamint hogy a Kormány hosszú távon biztosítsa az általánosan hozzáférhetõ, tömeges és minõségi felsõoktatás fenntarthatóságának feltételeit a magyar gazdaság fejlesztése érdekében”. Az idézett jogszabályi rendelkezés alapján a Diákhitel Központ Rt. állami feladatot lát el, nevezetesen az Alkotmány 70/F. § (2) bekezdésében biztosított állami támogatás megvalósulásának egyik formája, továbbá az említett hitel – mint szolgáltatás – folyósítása tekintetében monopolhelyzetben van. Ezért az országgyûlési biztosok vizsgálati jogköre a hallgatói hitel igénybevétele, illetve elutasítása vizsgálatára is kiterjed.

Source: https://magyarkozlony.hu/hivatalos-lapok/8039bfe0f40276fecc23262d919aa7c1d80a9e23/dokumentumok/39e812c3fbf1ff2c517187a4321c7fadafe02615/letoltes